2021. gada 20. novembrī

Ar nervu kutinošām vīru sacīkstēm noslēdzas pirmā sacensību diena Pekinas trasē

Pirmā sacensību diena noslēdzās ar vīru sacensībām, kurās startēja visi Latvijas Nacionālās izlases dalībnieki: Riks Kristens Rozītis, Artūrs Dārznieks, Gints Bērziņš un Kristers Aparjods.

No latviešiem pirmajā braucienā ātrākais Kristers Aparjods, kurš, finišējot 57.842 sekundēs, ierindojās piektajā vietā. Septītais – Artūrs Dārznieks, sasniedzot 124,7 km/h, finišēja 57.962 sekundēs. 14. pozīcijā – Gints Bērziņš, bet 16. vietā – Riks Kristens Rozītis.

Pirmā brauciena līderis un trases rekorda īpašnieks – vācietis Johanes Ludvigs (Johannes Ludwig) [57.229]. Otrais – austrietis Dāvids Gleišers (David Gleirscher) [+0.280], bet trešais – Ludviga komandas biedrs Makss Langenhans (Max Langenhan) [0.435].

Otrajā braucienā Artūrs Dārznieks trasē pieļāva nelielas kļūdas, kas finišā ļāva ieņemt 16. vietu, bet divu braucienu summā izcīnīt 11. pozīciju [+1.605]. Tulīt aiz komandas biedra, 12. vietā, pakāpjoties četras pozīcijas, Riks Kristens Rozītis [+1.700]. Gintam Bērziņam divu braucienu summā izdevās nosargāt 14. vietu [+ 1.808]. Savukārt Kristers Aparjods trases lejas daļā piedzīvoja kritienu un ierindojās 23. vietā [+2.189].

Uz goda pjedestāla vācieši. Pirmais, par vienu tūkstošdaļu labojot trases rekordu, Johanes Ludvigs (Johannes Ludwig) [1:54.597]. Par četrām pozīcijam pakāpjoties, otrajā vietā – Fēlikss Lohs (Felix Loch) [+0.854], bet trešais – Makss Langenhans (Max Langenhan) [+0.858].

Svētdien, 21. novembrī sacensības turpināsies ar dāmu startiem un komandu stafeti. Latvijas Nacionālās kamaniņu sporta izlases startiem seko līdzi tiešraidē Sportacentrs.com TV un interneta portālā Sportacentrs.com.

Svētdiena, 21. novembris

11.55 Pirmais brauciens – Sievietes
13.25 Otrais brauciens – Sievietes
15.25 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456